text: Mikk ei tee saladust, et Tanja võit oli ka temale ülitundeline hetk. «Tegelikult tõmbas ikka korraks silma märjaks küll, ma ei ole selline ekstravert ega näita oma tundeid välja, olen selline tavaline Eesti mühakas,» naerab Mikk. «Lasen Tanjal täna (laupäeval – toim) ohjad enda kätte võtta, lipendan vaikselt järele ja vaatan, mis saama hakkab.» Mikk lisas, et kavatseb Tanjat ka Taanis toetada: «Jah, kindlasti sõidan temaga Kopenhaagenisse kaasa. Kuna ma meeskonda ei kuulu, siis lähen sinna oma kulu ja kirjadega.»